
NATALIE ANDERSON

Overraskende møte

Oversatt av Lena M. Bakke


Natalie Anderson skriver rørende samtidsromaner fulle av morsomme replikker, sydende hete og oppmuntrende slutter. Med sine sterke heltinner og arrogante alfahanner, som er altfor sexy for sitt eget beste, passer bøkene perfekt for lesere som trenger en pause fra virkeligheten. Når hun ikke skriver, småkrangler hun med fire barn, tre katter, to gullfisker og en hund, og til slutt krøller hun seg sammen på sofaen med ektemannen.


Til den utrolige Evelyn.

Jeg kunne sagt at det er fordi du spurte så pent,

men egentlig er det fordi du er fantastisk. 


1

«Du burde hvile, ikke bekymre deg for meg.» Theo Savas travet gjennom teaterfoajeen og forsøkte å skjule uroen. Han hadde bodd hos bestefaren siden han var ti, og dette var første gangen den gamle mannen snakket om noe så personlig. Det var dumt og utrygt å fravike den regelen. «Du har akkurat vært gjennom en stor operasjon …»

«Og det har gitt meg tid til å tenke. Tiden er inne, Theodoros. Du har bursdag om noen få uker.»

Lysene over Theos hode blinket for at publikum skulle finne plassene sine, men han kunne ikke legge på før han hadde beroliget Dimitri.

«Påstår du at jeg er i ferd med å bli gammel?» Spøken var et dårlig forsøk på å dempe bestefarens engstelse. Men engstelse var smittsomt, så samtalen gjorde Theo anspent også. «Det er nok av tid …»

«Med denne utviklingen får jeg vel aldri treffe oldebarna mine …»

«Du er ikke døende», skjøt Theo inn. Han hadde skaffet bestefaren de beste spesialistene, som hadde forsikret dem om at Dimitri ville komme seg bare han fikk nok hvile. «Du har mange år igjen.»

«Jeg mener alvor. Du må slå deg til ro …»

«Og det skal jeg», sa Theo mildt og vred på skuldrene.

Han ville egentlig ikke påta seg noen flere forpliktelser fra Dimitri, men kunne ikke avvise ham.

Fraværende så han plassanviserne vise de sist ankomne publikummerne til dørene. Han måtte gå hvis han skulle slippe inn. Han tok et skritt forover, men en hvirvelvind av en kvinne smatt inn foran ham. Den høye, slanke tornadoen unnskyldte seg ikke engang og la ikke merke til at han bråstoppet for ikke å kollidere med henne. Hun fortsatte bare å lete i den enorme håndvesken mens hun stormet mot plassanviseren.

«Hva med Eleni Doukas? Hun er vakker.»

Theo grøsset taust. Foreslo Dimitri en kvinne for ham?

«Liker du ikke vakre kvinner?» la Dimitri til.

Theo skar en grimase. Jo visst, han likte kvinner, og skjønnhet var bare en av egenskapene han fant tiltrekkende. Men de fleste kvinnene han traff, ønsket mye mer av ham enn han ville gi.

«Eller Angelica?» Bestefaren ga ham enda en kandidat. «Hun ville være passende. Du har ikke sett henne på mange år.»

Theo hadde sine grunner til det. Ironisk nok var det grunner bestefaren ville ha satt pris på. Den kultiverte, velutdannede Angelica med sine perfekte forbindelser, hadde gjort det klart at hun gjerne kunne gifte seg og føde fire barn, og samtidig overse alle utenomekteskapelige affærer. Men Theo ville aldri være utro, og han ville aldri akseptere utroskap fra sin kone. Han var altfor godt kjent med sårene og arrene slike affærer førte med seg. Faktum var at selv om Angelica tilbød seg å bli den perfekte fornuftshustruen, og selv om det var den typen arrangement Theo burde godta, bød alle ekteskapelige arrangementer ham imot.

Men Dimitri trengte ikke å vite det.

«Det er en stund siden», mumlet Theo.

Blikket hans festet seg på det som foregikk utenfor teaterdøren. Den hektiske brunetten rotet fortsatt i vesken. I motsetning til de fleste andre kvinnene der, var hun ikke ikledd en glitrende kjole. I stedet var de lange, lange beina omsluttet av ettersittende svarte bukser. Han kikket på føttene hennes og oppdaget svarte, flate sko. Ingen høye hæler. Så den påfallende høyden var helt hennes egen? Interessen blafret gjennom ham som en svak bris på en varm sommerettermiddag. Hun var iført en svart ulljakke og under den en grå bluse som var kneppet helt opp til halsen. Den kjedelige kombinasjonen viste ikke annet av figuren hennes enn at hun var slank. Men det var ansiktsuttrykket som trakk ham nærmere.

Hun lette fortsatt gjennom håndvesken mens hun stadig kastet desperate blikk på den uberørte plassanviseren. Da Theo nærmet seg, hørte han henne hviske hektisk. Forsøkte hun å kjøpe seg tid? Å lure seg inn? Hun var dyktig, for hun rørte ved noe i Theos godt skjermede hjerte. Øynene var mistenkelig blanke, og kinnene bleknet da dørene bortenfor henne ble lukket.

«Hvis ikke Angelica …»

«Organiser det.» Theo avbrøt Dimitri bestemt. Han sa ja for å gi Dimitri noe å glede seg til.

Han gikk mot paret som sto ved den siste åpne teaterdøren. Kvinnen hadde bleknet voldsomt og kunne stå i fare for å besvime. Det oppriktig bønnfallende blikket hennes skar gjennom ham.

«Presenter meg for de tre førstevalgene dine», sa han til bestefaren.

«Mener du alvor?» hveste Dimitri.

«Ja», sukket Theo. Han mente alvor angående å møte dem, men ikke å gifte seg. «Du er sliten og bekymret.» Og den gamle mannen var lei av å være sengeliggende. Dette ville i det minste gi ham noe tilfredsstillende å tenke på. «Organiser det.»

Hvis det fikk ned den gamle mannens puls, kunne han takle et par helger hvor han måtte være høflig mot gjester.

«Jeg flyr hjem så snart jeg kan, så vi sees i morgen ettermiddag», sa han. «Vi snakker mer om det da. Men nå må jeg jobbe.»

«Bra, Theodoros», brummet bestefaren hest. «Takk.»

Theo nølte, uroen skar gjennom ham. Vanligvis var Dimitri beinhard, plettfri og ubevegelig i den brennhete forretningsverdenen, men at han nå avslørte at han ønsket at Theo skulle finne seg en kone? At Dimitri ville diskutere noen form for forhold, fikk Theos varselklokker til å kime og minte ham på at Dimitri var mer sårbar enn han virket. Og bestefaren trengte ikke å takke ham. Theo var den som skyldte ham alt.

«Ingen årsak.» Han kremtet. «Sov godt.»

Han la på og gikk de siste meterne gjennom foajeen. Som hovedsponsor av denne ballettoppsetningen hadde han fått husets beste sete. Et sete han nok nå hadde mistet fordi plassanviseren hadde lukket døren besluttsomt.

Hvis han hadde gått litt raskere, kunne han ha rukket det, men han var fortsatt distrahert av den høye brunetten.

«Jeg beklager virkelig.» Hun bønnfalt plassanviseren samtidig som hun strøk en lokk fra den lange fletten som hang nedover ryggen, bak øret. Øynene var veldig store og veldig bekymret, og hun lette desperat i håndvesken igjen. «Jeg hadde den, jeg lover at jeg hadde den …»

«Jeg beklager, ma’am.» Plassanviseren sto besluttsomt foran den lukkede døren. «Men uten billetten …»

Den langbeinte brunettens skuldre sank. «Ja, selvsagt. Det er bare at … den var her.» Hun lette i bukselommene før hun så seg rundt på gulvet som om billetten plutselig skulle dukke opp. «Jeg lover at jeg hadde den …»

«Uheldigvis er det altfor sent.» Plassanviseren avsluttet samtalen brått.

Den langbeinte brunetten snudde seg trist vekk.

«Problemer?» Theo gled opp foran henne.

Hun kikket fraværende opp på ham og bråstoppet. Øynene ble større. Theo stirret gjerne tilbake.

Øynene hennes var mer enn blå, de hadde et snev av lilla, og han gikk automatisk et skritt nærmere. «Fant du ikke billetten din?»

Hun ristet på hodet og fortsatte å stirre.

Theo klarte ikke å holde igjen et lite smil. Hun fant tydeligvis ikke stemmen sin heller. Han var vant til at kvinner reagerte på ham, men det var sjelden de ble stumme.

I det minste gjenvant hun noe av ansiktsfargen, men brått svelget hun og snudde seg vekk. Han kunne ikke la være å følge etter. Hun stanset ved det nærmeste bordet og rotet forgjeves gjennom vesken igjen.

«Du vet at de aldri slipper inn noen for sent», sa han mildt. «De vil ikke forstyrre forestillingen når den er i gang.»

Hun senket hendene og kastet enda et raskt blikk på ham. «Jeg vet det.» Stemmen hennes var søtt hes, og den engelske aksenten var tydelig. «Men jeg hadde den jo.»

Og ville virkelig se ballettforestillingen? Hun hadde definitivt virkelig mistet billetten sin. Den såre skuffelsen skrapte mot huden hans sammen med et absurd ønske om å se henne smile.

«Mr. Savas.» Anviseren som brått dukket opp, virket urolig. «Jeg kan snike deg inn hvis du raskt kan bli med meg …»

I et halvsekund så han forvirringen i de lavendelblå øynene.

«Jeg vil ikke forstyrre resten av publikum», sa han raskt til anviseren. «Men takk for tilbudet.»

Anviseren trakk seg unna, og Theo snudde seg mot den langbeinte brunetten.

«Ingen slipper inn sent med mindre de er latterlige rike?» mumlet hun lett irettesettende.

Ja. «Jeg har en ekstrabillett du kan bruke til andre akt», sa han impulsivt.

Hun så vekk igjen, som om synet av ham gjorde vondt i de uvanlige øynene. «Eh …» Hun fiklet med reimen på den vanvittig store håndvesken. «Det er virkelig snilt av deg, men det kan jeg ikke.»

«Hvorfor ikke?» spurte han. Han ønsket at hun skulle si ja, og Theo var vant til å få det som han ville. «Det er en ekstrabillett», gjentok han. «Du kan se hele andre akt.»

Hånden hennes viklet seg inn i reimen mens hun fikk mer farge i kinnene. Han skjønte at hun var fristet, men vaktsom.

«Det er ikke noe lureri», sa han beroligende. «Bare en billett.»

Hun bet seg i underleppen. «Virkelig?»

«Ja, virkelig.» Han lo. Folk nølte vanligvis ikke med å ta imot noe fra ham. «Det er ingen stor greie.»

Ansiktsfargen hennes ble enda rødere, og hun så raskt forbi ham. «Du … du har ikke med deg følge her?»

Var det grunnen til det vantro ansiktsuttrykket? «Nei. Enn du?»

«Nei.» Hun ristet raskt på hodet.

Tilfredsheten var overraskende sterk. «Da er det vel ment å skje.»

«Jeg …» Hun nølte. «Greit.»

«Og nå kan vi like gjerne ta en drink mens vi venter, ikke sant?» Han nikket mot den glitrende teaterbaren. Kroppen pulserte forventningsfullt.

Hun så på ham. De lavendelfargede øynene så dypt inn i hans, og hun løftet haken litt stolt. «Kan jeg spandere en drink på deg som takk?»

Et øyeblikk ble Theo stum. Kvinnene han gikk ut med, tilbød seg aldri å betale. De kjente ham og visste hvor rik han var. Men denne opprørte brunetten ante tydeligvis ikke hvem han var og hadde ikke noe ønske om å ta det hun kunne fra ham.

«Vær så snill», la hun til. «Jeg vil ikke stå i gjeld til deg.»

I gjeld for en enkel ballettbillett? Den sensuelle tiltrekningen ble sterkere. Fryktet hun at han skulle be henne betale på en mer nedrig måte? Hun hadde ingen grunn til bekymring. Theo hadde aldri trengt å presse en kvinne i hele sitt liv. Han hadde kanskje penger, men han var ikke bortskjemt, og han tok aldri noe for gitt.

«Greit», sa han rolig. «Men er du sikker på at du har med deg lommeboken? Du bør ikke tilby noe du ikke kan gi.»

«Veldig morsomt.» Det gnistret i de lavendelfargede øyene, men så rynket hun pannen. «Pokker, nå må jeg sjekke.» Hun rotet i vesken igjen. Så han spisepinner der? Men så trakk hun ut en liten pengepung..

«Jeg visste jeg hadde den», sa hun triumferende. «Men jeg sverger at jeg hadde billetten også.» Hun stønnet vemodig. «For en idiot.» Plutselig kniste hun.

Forbløffet opplevde han at hele verden trakk seg sammen rundt ham, til han kun så henne. Glitrende øyne, vakre lepper og glede. Han smilte tilbake. Faktisk hadde han ikke smilt så mye på mange måneder.

«Du kan vel bestille?» foreslo han hest. «Jeg trenger et øyeblikk for å be betjeningen ordne setet.»

«Hva vil du drikke?»

«Velg du.» Han trakk på skuldrene. «Jeg tar det samme som deg.»

«Er du sikker på at du vil ta sjansen?» spurte hun.

«Hvorfor ikke?» Han ble overrasket til enda et smil. «Nå er jeg spent. Kom igjen, velg for oss begge.»

Han klarte ikke å la være å se etter henne da hun gikk mot baren. Han var virkelig fascinert. Hun var en kontrastfylt blanding av sjenert og klønete og selvsikker. Høy, slank, feminin og veldig oppkvikkende. Akkurat det han trengte etter de to siste månedene med stress, isolasjon og usikkerhet. Men hun var definitivt forsiktig, og kanskje med god grunn, ettersom han var veldig fristet til bare å stå over balletten og ta henne til sengs. Han hadde veldig lyst til å tilbe de lange lemmene og jobbe hardt for å få de fyldige leppene til å smile.

Så upassende. Og uvanlig. For ham. Han hadde aldri fulgt i sin playboy-fars fotspor, hadde aldri ønsket det. Han ristet av seg den syndige fristelsen og gikk bestemt mot betjeningen. En drink, så tilbake til jobben.

Da han gikk tilbake til baren, satt hun helt alene, med to høye glass foran seg. Hun anstrengte seg tydelig for ikke å virke nervøs.

Han la billetten på baren ved siden av de to drinkene og grep den ene. «Alt i orden.»

Han trengte drinken. Men da han svelget, måtte han kvele en grimase. Denne sure, sterke væsken var ikke akkurat den champagnen han hadde forventet. Ved første øyekast hadde han trodd at hun var en søt romantiker, men så hadde hun vist seg å være selvironisk, med en forkjærlighet for rakettdrivstoff som aperitiff, og et sjenert knis som fikk ham til å smile.

«Takk», sa hun oppriktig. «Det er så snilt av deg.»

Merkelig nok ville han ikke at hun skulle synes at han var snill. Han ville ha en sterkere reaksjon enn det. Han ville … han slet med å fatte hva han virkelig ville … men, ja, det var i all hovedsak alt han ikke burde ville. Det var alt som var ulovlig.

*

Leah Turner nippet til drinken og kjempet mot trangen til å klype seg selv. Slikt som dette skjedde aldri med henne. På et eller annet vis hadde verdens kjekkeste fyr oppdaget henne i hennes mest ydmykende øyeblikk og ridderlig forandret skuffelsen hennes til noe helt annet. Og, jøss, han var virkelig kjekk. Høy, slank, muskuløs, sterk. Han utstrålte en sensuell tiltrekningskraft som ikke var normal. Hun hadde aldri opplevd seksuell tiltrekning etter bare et blikk. Han var så praktfull at det var vanskelig å tenke, og hun visste ikke hva som gjorde henne mest henført, at hun ikke gikk glipp av hele balletten eller at hun fikk noen minutter med denne mannen.

For noen øyne! Grønne øyne var vanligvis en blanding av farger. Grønt blandet med blått eller brunt. Men hans var helt skogsgrønne. Så sjeldent og oppsiktsvekkende at hun stadig måtte minne seg på ikke å stirre. «Har du en viktig stilling her?»

Hun trodde ham ikke. Hun hadde sett ham snakke med teaterdirektøren, og kvinnen hadde vært så ærbødig og smilende. Han hadde mer enn sjarm, han hadde makt. Han hadde for pokker fått Leah til å føle at hun hadde gjort ham en tjeneste ved å takke ja til billetten.

Han smilte, og det var noe litt farlig ved smilet. «Hvorfor er du her alene?»

Aksenten hans fikk det til å sitre i henne. Hun smeltet fullstendig.

«Jeg er ikke det.» Hun løftet haken. «Venninnen min er allerede her, men på scenen.»

«Hun er danser?»

«Ja. Hun sendte meg billetten, men jeg ble forsinket fordi jeg stakk innom for å hjelpe Maeve med noe.»

«Maeve?»

«En av beboerne på pleiehjemmet der jeg jobber. Hun er så hyggelig, og vi har knyttet bånd i forbindelse med …» Leah stoppet og innså at hun skravlet. «Ting», avsluttet hun. Han trengte ikke å vite om den nye jobben hennes og folkene hun allerede var blitt glad i. «Hvorfor ble du forsinket?»

«Jeg var i telefonen.»

«Kjæresteproblemer?» Det var spøkefullt personlig, men hva ellers kunne det være? «Er det derfor du er her alene? Sviktet hun deg?»

Øyenbrynene hans trakk seg spørrende sammen.

«Hæ? Har du aldri blitt sviktet?» ramlet det ut av henne. Selvsagt hadde han ikke det.

«Ingen kjæreste.» Han smilte fornøyd. «Det er det virkelige problemet. Ifølge bestefaren min.»

«Snakket du med bestefaren din?» Hun var overrasket. «Han vil at du skal slå deg til ro?»

Han nikket. «Og skaffe arvinger til familieformuen.»

Selvsagt fantes det en familieformue. «Vil du ikke gjøre det?»

«Ikke ennå.» Han avskydde tydelig tanken.

«Ennå?» spurte hun tvilende. Det skøyeraktige blikket fikk henne til å le. Han var tydeligvis ikke ferdig med å more seg ennå. Han måtte være en playboy? «Fordi du har for mye å gjøre? Altfor opptatt med jobb? Altfor mange andre valg?»

«Ingen av delene.» Han valgte et helt annet svar. «Og derfor hadde jeg ikke noe følge til balletten …»

«Jeg tror ikke du mangler valgmuligheter», sa hun. «Du valgte ikke å ta med deg noen.» Hun skakket på hodet. «Fordi du ikke vil slå deg til ro?»

Han møtte blikket hennes med megetsigende munterhet.

Hun ristet trist på hodet. «Hvorfor får jeg følelsen av at den stakkars bestefaren din vil måtte vente en stund …?»

Blikket hans ble alvorlig. «Han har vært syk, og det sliter på ham. Derfor prekenen.»

Leah så ham blunke vekk smerten. At han ikke hadde lagt på tidsnok til å rekke teateret viste at han hadde tålmodighet, lojalitet og respekt for slektningen.

«Familieforventninger kan være vanskelige», sa hun mildt. «Jeg er en evig skuffelse for mine.»

Han stirret henne inn i øynene, og hun ble brått overbevist om at det var så mye mer under den perfekte overflaten hans.

«Jeg tror ikke du noensinne kunne være en skuffelse», sa han til slutt, så lavt og alvorlig at hun ikke kunne smile det vekk.

I stedet ble kinnene hete, og hun svelget klumpen i halsen. «Du tar feil.»

Han stirret på henne et øyeblikk lenger før han blunket og smilte skjevt. «Vil familien din også at du skal gifte deg?»

Hun ristet leende på hodet, og brøt det intense øyeblikket.

«Nettopp, det er en forferdelig idé», spøkte han.

«Nei», sa hun bestemt. «Det er ikke det.»

«Du tar feil.» Han løftet drinken sin mot henne igjen. «Alle ekteskap ender i elendighet.»

«Jøss, hva har skjedd deg?»

Han satte nesten drinken i halsen, og så lo han. «Ikke gift. Aldri gift. Vil aldri gifte meg.»

«Fordi …» Hun trakk pusten og studerte ham. «Foreldre?»

Blikket han ga henne, var fullt av smerte, og med et løfte om hevn.

«Akkurat», sa hun lavt. «Stakkars bestefar.»

«Du synes jeg er forutsigbar.» Han tok enda en slurk.

«Jeg tror alle opplever smerte noen ganger», sa hun. «Ofte er det menneskene vi liksom skal stå nærmest, som påfører oss mest smerte.»

«Jeg står dem ikke nær», sa han mykt og presset frem enda et smil. «Så fortell meg om danservenninnen din. Er dette debuten hennes?»

«Nei, men jeg flyttet nylig til London så jeg har ikke sett henne opptre før.» Hun vred seg urolig. «Og nå har jeg gått glipp av henne.»

«Bare første akt. Hun trenger ikke å vite at du gikk glipp av den.»

«Synes du jeg burde lyve?»

Han smilte som om hun var et skjørt lite barn. «Du utelater bare en del av sannheten. Det er ikke løgn.»

«Selvsagt er det løgn», sa hun kort. «Det er ikke helt ærlig.»

«Og vi burde alltid være helt ærlige?» Han ristet på hodet og lo.

«Synes du jeg tar feil?»

Han lente seg nærmere. «Noen ganger tjener det ikke til noe å fortelle sannheten. Hvis det bare sårer personen som hører den, hvorfor si noe?»

Hun hadde på følelsen at han ikke tenkte på hennes gikk-glipp-av-første-akt-tabbe lenger.

«Så du ville utelate sannheten eller fortelle en løgn for å beskytte noen?» spurte hun.

«Selvsagt.»

Han sa det så trygt at hun visste at han hadde gjort det og ville gjøre det igjen. Hun tenkte på bestefaren og lurte på hva han beskyttet ham mot.

«Hva ville være mest sårende for venninnen din?» spurte han. «Å få vite at du gikk glipp av første akt, eller aldri vite det?»

«Hvis hun noen gang oppdaget at jeg løy, ville det såre henne mest. Hvis jeg forteller henne sannheten, vil hun bare le av meg.»

Han stirret på henne. «Og det sårer ikke deg?»

«Forbrytelsen min er ikke så kritisk, og jeg ler allerede av meg selv.» Hun studerte ham. «Vi kan le sammen. Å dele smerte gjør noen ganger at det svir mindre.»

«Ikke alltid.»

«Hm.» Hun tenkte seg om. «Problemet er at en utelatelse fører til flere løgner. Hun vil spørre hva jeg syntes om noe i første akt, og da må jeg lyve igjen.»

«Eller du kunne la være å snakke om det.»

Hun lo. «Så løsningen din er bare å begrave alt og leve i total fornektelse? Late som intet galt har skjedd?» Hun lente seg nærmere. «Det vil bare hjemsøke deg igjen.»

«Så du følger magefølelsen heller enn rasjonell tankegang?»

Hun sukket. «Jeg er bare et menneske. Jeg prøver å være god og ikke såre andre.»

«Så ærlighet da?»

«Ideelt, ja.»

«Ideelt?» Han ga henne et vantro smil. «Så, ideelt sett, hvordan vil venninnen din reagere?»

«Jeg vet at hun vil le. Det er ikke første gang jeg roter til noe.»

«Du har kjent henne en stund?»

«Vi vokste opp i den samme byen og gikk på samme ballettskole.»

«Men du danser ikke lenger?»

«Lidenskapen overgikk talentet mitt.»

«Lidenskap må da være den viktigste ingrediensen?» Blikket hans glitret. «Ferdigheter kan læres, ikke lidenskap.»

«Kanskje det, men jeg er allerede høyere enn normalen.» Hun trakk på skuldrene, noe hun hadde lært å gjøre for å skjule sjenansen. «Med tåspissko tårner jeg over de fleste menn.»

Det var ikke den eneste grunnen til at hun sluttet, men han trengte ikke å vite hvor dårlig hun hadde lyktes med å møte foreldrenes forventninger.

«Er det derfor du går i lave sko nå? Så du ikke er høyere enn mennene dine?»

Mennene hennes? Hun kvalte en latter ved tanken. «Jeg bruker dem fordi de er behagelige. Jeg kler meg for min egen del, ikke for en mann.»

Han smilte. «Akkurat. Men du er ikke høyere enn meg. Du kunne bruke høye hæler når vi går ut.»

«Jeg skal ikke gå ut med deg.»

«Er vi ikke ute nå?» spøkte han.

Hun ristet på hodet. «Ved et uhell, ikke planlagt.»

«Så du ville ikke bli med meg ut hvis jeg spurte?»

«Ville du spørre?»

Smilet lekte seg på leppene hans. «Kanskje bedre hvis jeg lar være å svare, sannheten kan skremme deg. Den skremmer meg litt.» Blikket hans hang ved leppene hennes, og heten bølget gjennom henne. «Hvorfor liker du ballett? Fordi det er romantisk?»

«Det er ingenting romantisk med ballett.» Hun forsøkte å dekke over det intense øyeblikket. «Det er hensynsløst.»

«Blodige skader og senestrekk, mener du?»

«Jeg mener mer enn det. Visste du at i denne balletten blir jenta gal og dør av knust hjerte fordi mannen hun elsket, løy for henne», sa hun med et megetsigende blikk. «Fordi han unnlater å fortelle henne at han er forlovet med en annen kvinne. Jeg synes ikke det er romantisk.»

Han lo og lente seg ertende forover. «Det var tanken på ekteskap, ikke sant? Det forårsaket alle problemene.»

Hun himlet med øynene og lo. Akkurat da gikk teaterdørene opp, og publikum strømmet ut og ødela intimiteten mellom dem.

«Du bør sikkert finne plassen din.» Han gestikulerte bak henne. «Du vil ikke komme for sent …»

«Greit.» Men sommerfuglene i magen ga seg ikke. Hun skulle tilbringe resten av kvelden sammen med ham.

Leah fulgte etter den ventende plassanviseren. Pulsen slo raskere da kvinnen viste henne til den beste plassen i teateret. Overveldet av takknemlighet snudde hun seg for å takke ham, men han var ikke der. Han hadde forvunnet i menneskemengden. For sent innså hun sannheten. Det var ikke en ekstrabillett han hadde gitt henne. Det var hans egen.

Skuffelsen slo innover henne da den uvanlige boblen av glede og håp sprakk. Hun hadde ikke fått sjansen til å takke ham eller ta farvel. Og hun som i et kort øyeblikk hadde trodd at han faktisk var tiltrukket av henne. Hun ble skamfull ved tanken og glad for at han var borte nå. Han hadde tydeligvis bare slått i hjel litt tid.

Da lysene dempet seg, gikk det noen minutter før hun klarte å sette pris på balletten, men så kom Zoe ut på scenen, og hun ble så glad og stolt på venninnens vegne.

Etter at danserne var applaudert frem på scenen for siste gang, gikk Leah til sceneinngangen for å treffe henne og gi henne gaven hun hadde lagd. Da hun tilsto at hun hadde mistet billetten, lo de begge, og så insisterte Zoe på at Leah måtte bli med henne til premierefesten for å gjøre det godt igjen. Egentlig ville hun dra hjem alene for å tenke på den kjekke fremmede. I stedet smilte hun og sa ja, og tenkte vemodig på ham som hun utelot å nevne for å skjule sin egen skamfullhet.

*

Theo Savas strente ut av teateret, fast bestemt på å motstå trangen til å oppsøke den slanke brunetten med de håpløst milde øynene. Han tvang seg til å delta på ballettens premierefest. Han kunne ikke droppe den ettersom festen var på hotellet der han bodde. Imidlertid kunne han gå tidlig og få litt alenetid før morgenflyet til Athen.

Tankene gikk til samtalen med den høye, billettløse nymfen. Han hadde betraktet henne fra avstand under fremførelsen, mer enn fornøyd med plassen på bakerste benk som teaterledelsen hadde funnet til ham. Hun hadde sittet stille, tydeligvis helt oppslukt, og klappet entusiastisk etterpå. Men han hadde sett antydning til tristhet da hun snudde seg for å gå. Theo hadde trukket seg tilbake i menneskemengden, mens instinktene kriget mot hverandre. Det var svært sjelden at han hadde affærer. De var alltid diskré, alltid uten forpliktelser, og aldri belemret med følelser eller andre byrder. Det var ingen hjerter innblandet i flørtingen hans. Fysisk nytelse var bare en gave som ble gitt av fri vilje, veldig enkelt, veldig tilfredsstillende.

Og han trodde ikke den langbeinte brunetten var typen for ingen forpliktelser eller hjerter.

Da han kom inn i bankettsalen, snudde den nærmeste gruppen kvinner seg for å stirre, og deretter smile. En av dem kom bort.

«Du er Theo Savas.»

«Det er jeg.»

Han så invitasjonen i den vakre danserens øyne, men avviste den slik han alltid gjorde.

«Jeg er …»

«Beklager.» Han avbrøt kvinnen raskt. «Jeg har ikke tid til småprat.»

Han måtte treffe direktøren og deretter komme seg ut herfra. Men da han snudde seg for å se etter direktøren, oppdaget han en høy skikkelse på andre siden av rommet. Han stirret. Og så smilte han. Hun sto i skyggen, men silhuetten var umulig å ta feil av. Hans billettløse jomfru i nød måtte ha blitt invitert med på premierefesten av danservenninnen.

«Hei.» Han grep armen hennes for å få oppmerksomhet, og kjempet mot trangen til å trekke henne nærmere.

«Å …» Pupillene ble store da hun stirret opp på ham. Sensualiteten som gnistret i blikket, kunne ikke skjules. «Hva gjør du her?»

«Jeg kunne spørre om det samme.» Han klarte ikke å trekke det sultne blikket vekk fra ansiktet hennes. «Hvor er venninnen din?» Han brydde seg ikke, egentlig. Alt som betød noe, var at de hadde fått en ny sjanse, og han skulle ikke slippe henne igjen. Ikke ennå.

Hun så seg rundt og pekte mot en liten kvinne som snakket engasjert med en gruppe dansere. «Zoe er der borte.» Det funklende blikket ble mer dempet. «Hun … er opptatt akkurat nå.»

«Hun overlot deg til deg selv.»

«Det gjorde du også.»

Antydningen til en reprimande gjorde ham taus.

«Hun koser seg», la hun raskt til, men klarte ikke å skjule sjenansen. «Hun fortjener det.»

«Men ikke du?»

«Jeg koste meg faktisk. Men du ga meg din billett.» Hun kikket opp på ham. «Hvorfor gjorde du det? Du gikk glipp av hele forestillingen.»

Han kunne utelate noen få detaljer og sole seg i takknemligheten hennes, men han ville ikke lyve. Ikke etter den merkelig intime samtalen de hadde hatt før balletten. «Faktisk ga de meg en annen plass, så jeg gikk heller ikke glipp av andre akt.»

«Bra. Det gjør meg glad.» Hun rødmet lett. «Det var allikevel veldig snilt av deg.»

«Mmm …» Han følte seg ikke veldig snill akkurat nå. Han følte seg verkende. «Bare hyggelig. Jeg ser ofte ballettforestillinger. Teateret, operaen, sportsbegivenheter … det følger jobben min.»

«Liker du det ikke?»

«Jo visst. Stort sett.» Men ikke når andre ting plaget ham. Og akkurat nå hadde han for mye å tenke på. Det hadde vært noen fæle måneder. Han ville bare glemme alt en liten stund. Fristelsen lokket. Kanskje muligheten sto rett foran ham. Og kanskje han ikke klarte å motstå.

Han strakte frem hånden. «Theo Savas.»

*

Leah klarte ikke å rive blikket løs fra ham. «Leah Turner.»

Hun hadde bange anelser, men trangen etter den minste av berøringer var uimotståelig, så hun la hånden i hans. Et sekund var begge fanget i et øyeblikks fysisk intimitet som føltes mye sterkere enn et håndtrykk burde.

Da hun stirret inn i øynene hans, ble det kaos i tankene. Han hadde bare vært snill tidligere, hadde ikke forventet å treffe henne igjen. Gaven hans hadde vært akkurat det, en gave uten forpliktelser.

Men den ulmende ilden i blikket hans nå? Sitringen som skjøt oppover armen hennes? Elektrisiteten som kortsluttet hjernen? Hun klarte ikke å se vekk. Hun kunne ikke slippe ham mer enn han så ut til å kunne slippe henne.

«Jeg bør dra», mumlet hun.

«Hvorfor det?»

Hun svelget. «Jeg må jobbe i morgen.»

«Hva så? Jeg må rekke et morgenfly.»

Hun måtte smile. «Er det en konkurranse?»

«Hva tror du?»

Hun ristet på hodet. «Jeg liker ikke konkurranser.»

«Ikke?» Han nikket. «Ingen liker å tape.»

Sant, men han hadde sikkert ikke mistet mye.

«Hva med samarbeid da?» Han hadde kommet nærmere. «Vi kunne jobbe sammen mot et felles mål …»

Munnen hennes var så tørr at hun måtte slikke leppene. «Og hvilket mål skulle det være?»

Blikket hans var alvorlig, men leppene formet et bredt smil. «Vårt livs beste natt.»

«Jøss. Du setter store mål.»

«Alltid. Hvis du ikke sikter høyt …» Smilet bleknet. «Jeg forventet ikke å treffe deg igjen.»

«Er du lei for det?»

«Jeg var lei meg for at jeg ikke ble værende tidligere. Lei for at jeg lot deg gå.»

Hjertet hennes skalv. Så hvorfor hadde han det? Hun fikk seg ikke til å spørre. Noen presset seg forbi henne og dyttet på henne. Han la hånden rundt skulderen hennes og trakk henne nærmere seg.

«Vil du dra et stillere sted?» spurte han.

Leah hadde aldri gått ’et stillere sted’ med noen, noensinne. Men hun visste hva det betød. «Du kjenner meg knapt.»

«Og jeg blir ikke kjent med deg heller.» Han smilte vemodig. «Jeg drar tilbake til Hellas i morgen.»

Han var bare i byen for en natt. Fortalte han at dette bare ville bli et engangsligg? Hadde hun rett når hun trodde at det i det minste ville bli en gang? Hun valgte avledning for å takle alle signalene. «Er du fra Hellas? Hvor da?»

«Athen.» Blikket hans vek ikke, som om han forsto at hun trengte et øyeblikk til å tenke. «Men jeg har et feriehus på ei øy. Har du vært i Hellas?»

Hun ristet på hodet.

«Ikke interessert?» Han så forferdet ut.

Hun lo. «Jeg skulle gjerne dra dit en dag.»

«Seile fra øy til øy, kanskje?» Han smilte som om det var det alle ønsket.

«Jeg skulle veldig gjerne dra til Delfi.»

«Har du studert klassisk litteratur? Antikken?»

Hun ristet på hodet. «Nei, det er teit, men handlingen i en av yndlingsbøkene mine foregikk i Delfi.»

«Hvilken bok?»

«Du har sikkert ikke lest den …»

«Jeg er faktisk ganske belest. Hva er tittelen?»

Hun ristet på hodet. «Det er en gammel pocketbok, du har ikke hørt om den …» Hun hadde funnet den på venteværelset hos legen en gang, smuglet den hjem og gjemt den for foreldrene. En romantisk spenningsroman sto ikke på leselisten foreldrene hadde satt opp for henne.

Han smilte. «Da må du reise dit, for å se om det lever opp til den oppdiktede versjonen.»

«Jeg har nylig flyttet til London.» Hun trakk på skuldrene. «Hellas må kanskje vente litt.»

«Så du er ny i byen, og jeg er bare på gjennomreise … men skjebnen har sørget for at vi møtes to ganger på en kveld.»

«Og du vil at jeg skal …»

«Ja.» Blikket hans glødet. «Du vet hva jeg ønsker av deg», sa han. «Jeg vil at du skal bli med meg. Og ja, jeg mener akkurat det du tror.»

«Du er … ikke sjenert.» Hun bet seg i leppen.

«Men det er du. Ikke vær redd for å ta det du vil ha.»

Hun nølte, ikke ubesluttsom, men usikker. «Jeg er ikke god til dette.»

Han lo ikke av henne. Ansiktsuttrykket var både oppmuntrende og anstrengt da han la hånden mykt mot kjeven hennes.

«Jeg kommer ikke til å gi deg et karakterkort, Leah», hvisket han. «Dessuten finnes det ikke noe ’god’, bare fantastisk. Og bare for å ha sagt det, jeg har ingen planer om at noen av oss skal bli såret.»

Det var noe anspent ved ham, som en bekymring eller engstelse. For henne?

«Skal jeg gi deg et eksempel?» spurte han hest.

Pulsen hennes slo hektisk. Hun burde trekke seg unna og si nei, men kroppen tok avgjørelsen for henne. Hun heiste seg opp på tærne og møtte leppene som senket seg.

Hvem hadde ant at et kyss kunne være så forsiktig? Det begynte med en fjærlett berøring av leppene hans mot hennes. Fingrene hans viklet seg i nakkehåret hennes da han holdt henne løst inntil seg. Men så la den andre hånden seg rundt midjen hennes og trakk henne nærmere, og presset fra munnen hans økte. Med sakte, knusende dyktighet vekket han ubønnhørlig en dyp reaksjon i henne. Ikke bare ettergivelse og aksept, men også handling. Han vekket en dyp lengsel, og noe i sjelen hennes våknet til live og strakte seg mot forbindelsen. Det beordret henne til å stryke hendene over den faste brystkassen til de brede skuldrene, til å holde ham like hardt som han holdt henne.

Men han vekket mer enn hett brusende blod og en rastløshet i hoftene.

Følelsene eksploderte hensynsløst i henne. Et rått begjær ble sluppet løs, ble tvunget til å avsløre seg selv, av et like rått begjær inni ham. Det var ikke bare begjær, dette var lengsel. Hun buet ryggen og åpnet seg for ham, søkte mer med sin egen kropp, med tungen og hendene. Og han slapp henne gjerne til. Han trakk henne enda nærmere og kysset henne grundig. Hun visste at det var vilt, at dette ikke var fornuftig, men det var noe mer enn dette deilige, ukontrollerbare begjæret mellom dem. Og det var dette noe mer som gjorde dette ubestridelig.

Hun skalv voldsomt da følelsene skjøt gjennom henne som en våryr elv.

Han rev leppene løs fra hennes. «Hva tenker du?» Han var så tungpustet at talen hans ble litt utydelig.

Tanker hadde ingenting med dette å gjøre. Hun kikket opp, lettet over at han ikke slapp henne, for hun følte seg svimmel. De sto så tett at hun ikke bare kjente det fysiske begjæret, men også at han holdt igjen. Hun visste at han ville gå sin vei hvis hun ønsket det.

Men den andre verkingen smidde henne fast til ham. Det skjulte, sanne, skjøre behovet. Han hadde helt sikkert andre grunner enn henne, men hun følte at ensomheten hans stakk dypt. For første gang følte hun seg tvunget til både å gi og ta noe som var utvetydig intimt.

Svaret hennes var så enkelt, så lett. Hun kunne ikke la dette sjeldne øyeblikket fare. Hun kunne ikke slippe ham.

«Jeg tenker at jeg blir med deg.»

